**ELŐTERJESZTÉS**

**Körmend Város Önkormányzata Képviselő-testületének 2022. december 15-i ülésére**

**Tárgy: Beszámoló a Körmend és Kistérsége Önkormányzati Társulás 2022. évi tevékenységéről**

Tisztelt Képviselő-testület!

**A Körmend és Kistérsége Önkormányzati Társulás (továbbiakban: Társulás) társulási megállapodásának értelmében minden társult Önkormányzat évente legalább egy alkalommal napirendjére tűzi a Társulás munkájáról elkészített beszámoló megtárgyalását.**

**A Társulás Tanácsának döntéseiről szóló beszámolót a következőkben kívánom ismertetni:**

**Az idei évben a 2021. évi előirányzat és költségvetési határozat módosításával, valamint a 2022. évi költségvetési határozat megtárgyalásával kezdte meg a Társulási Tanácsa a feladatait.**

**Előirányzat módosítás volt szükséges a Társulásnál és a Körmendi Szociális Szolgáltató és Információs Központnál is a november havi ágazati összevont pótlékok, egészségügyi kiegészítő pótlékok miatt.**

**2022. márciusi ülésén a Társulási Tanács elfogadta a Stratégiai tervet, melyet a** belső ellenőr készített a Társulás számára a 2022-2025. évekre vonatkozóan. A Társulás 2022. évi közbeszerzési tervét is jóváhagyták, mely a Társulás által fenntartott intézményekre is vonatkozik.

Az elmúlt évben az Állami Számvevőszék több önkormányzati, illetve társulási fenntartásban működő intézmény esetében is ellenőrzést folytatott, elsődlegesen a jogszabályban előírt alapdokumentumok meglétét és azok megfelelő formáját vizsgálták. Az ellenőrzés során tett megállapítások alapján valamennyi intézmény vezetőjét – így a Társulás által fenntartott Körmendi Szociális Szolgáltató és Információs Központ vezetőjét is – felkérték arra, hogy vizsgálja felül a megállapítások alapján az intézményük szervezeti és működési szabályzatát. A Körmendi Szociális Szolgáltató és Információs Központ szabályzatából hiányzott a szervezeti ábra, melyet intézményvezető asszony pótolt, és a Társulás jóváhagyta az így módosított szabályzatot.

**Ez év májusában tartott ülésen a 2021. évi költségvetési év zárszámadását tárgyalta meg a Tanács.**A Társulás feladatai közé tartozik az orvosi ügyeleti feladat ellátása, valamint a szociális intézmény fenntartása. Bevételek részét képezi a továbbszámlázott mobiltelefon szolgáltatásból adódó bevételek és a Vasi Hegyhát – Rábamente Közhasznú Turisztikai Egyesület által befizetett terembérleti díj. A Társulás alá tartozó Orvosi Ügyelet saját bevételei jelennek meg, melyek a rendőrség által kért vér-alkohol vizsgálatokat, és magánszemélyek látleleteit takarják. TAMAUTO2021-820 kódszámú pályázat keretében a Társulás által megvásárolt Opel gépjármű a Szociális Szolgáltatónak átadásra került, amelyet a támogató szolgáltatások teljesítéséhez használnak. A Nemzeti Szociálpolitikai Intézettől kapott a Társulás támogatást a „Jelzőrendszeres házi segítségnyújtás” feladatra. A Társulás és a fenntartásban lévő szociális intézmény saját bevételei és a központi állami támogatásai nem fedezik a kiadásait, ezért Körmend Város Önkormányzata a normatív támogatással együtt a Kistérségben lévő önkormányzatokkal közösen forrást biztosítottak a zavartalan működés megteremtéséhez.

A kiadásaiként aszemélyi juttatás, és a munkaadót terhelő járulékok kiadása az orvosi ügyelet 1 fő közalkalmazottja, és az ügyeletben résztvevők megbízási díjai és járulékai került elszámolásra.

A Társulás 2021. évi vagyonának összetételét tekintve, az előző évhez viszonyítva a Körmendi Szociális Szolgáltató és Információs Központ és a Társulás esetében sem történt jelentősebb változás.

SZAHK-ÉRTELEM 2006. Bt. látta el a Körmend és Kistérsége Önkormányzati Társulás, és a fenntartása alá tartozó Körmendi Szociális Szolgáltató és Információs Központ költségvetési szerv esetében a belső ellenőrzési feladatokat feladat-ellátási szerződés alapján. A Társulás a 2021. évi belső ellenőrzési feladatok teljesítéséről szóló beszámolót elfogadta, és felkérte a Körmendi Közös Önkormányzati Hivatal jegyzőjét, mint a munkaszervezeti feladatokat ellátó szervezet vezetőjét a belső ellenőrzési jelentésben foglaltak alapján a további szükséges intézkedések megtételére.

A Társulás a májusi ülésen vezetői nyilatkozatot fogadott el a belső kontrollrendszer működéséről.

Napirendre került a 2022. évi előirányzat és költségvetési határozat módosítása is, mivel a Társulás esetében **a** központi irányító szervi támogatások előirányzati összegét növeli Körmend Önkormányzatától átvett pénzeszközből, illetve a Nemzeti Szociálpolitikai Intézet a finanszírozási szerződés alapján a fejlesztő foglalkoztatás tevékenységre, mely a tervezetthez képest plusz támogatást biztosított.

Körmendi Szociális Szolgáltató és Információs Központnál a 2022. évi előirányzatok módosítása az ágazati összevont pótlék, a személyi juttatások, az egy dolgozót érintő egészségügyi kiegészítő pótlékra vonatkozott.

A Körmendi Járási Hivatal Népegészségügyi Osztálya közigazgatási hatósági eljárást folytatott a Társulással szemben a háziorvosi ügyelet működtetésével kapcsolatban. Az eljárás lezárultával a Népegészségügyi Osztály határozatban kötelezte a Társulást a vonatkozó jogszabályok betartására, az ügyeleti beosztásban történő változások írásbeli dokumentálására és ezzel kapcsolatos belső protokoll kidolgozására, továbbá egészségügyi bírság és az eljárási költségek megfizetésére. Társulás támogatta, hogy az általa működtetett központi háziorvosi ügyelet működése kapcsán kiszabott bírság és eljárási költség összegét a társult települések – a Társulási megállapodásban meghatározott elvnek megfelelően lakosságszám arányosan – viselik. Felhívta a társult települések önkormányzatait, hogy háziorvosaikkal kötendő feladatellátási szerződésekben rendelkezzenek az ügyeleti ellátásban való részvételi kötelezettségről és felkérte a munkaszervezetet, hogy kérjen indikatív ajánlatokat ügyeleti ellátást szervező egészségügyi szolgáltatóktól annak érdekében, hogy a Társulási Tanács az ellátás kiszervezésének lehetőségét megvitathassa. Továbbá arra vonatkozóan is kérjen ajánlatokat, hogy ezen szolgáltatók milyen feltételekkel tudnak orvost biztosítani a körmendi központi háziorvosi ügyelet számára azon napokra, amelyekre az orvosi ellátást a Társulással szerződött orvosokkal nem lehet megoldani.

A Társulás elfogadta a Körmendi Szociális Szolgáltató és Információs Központ 2021. évi tevékenységéről szóló szakmai beszámolóját, valamint a módosított szakmai programját.

A szeptemberben tartott ülés szintén a 2022. évi előirányzat és költségvetési határozat módosításával kezdődött, a központi irányító szervi támogatások előirányzati összegét növeli Körmend Önkormányzatától átvett pénzeszközből, Slachta Margit Nemzeti Szociálpolitikai Intézet finanszírozási szerződés alapján támogatást biztosított a Szociális Szolgáltatóban végzett fejlesztő foglalkoztatás tevékenységre, illetve orvosi ügyelet részére defibrillátor beszerzése miatt vált szükségessé. A Szociális Szolgáltató és Információs Központnál a 2022. évi előirányzatok esetében az irányító szervtől kapott támogatások, Körmend Város Önkormányzata által a Szociális Szolgáltató feladatainak támogatására biztosított forrás, és a Slachta Margit Nemzeti Szociálpolitikai Intézet által finanszírozási szerződés alapján biztosított támogatás került átvezetésre.

A Társulás jóváhagyta Körmend Város Önkormányzatának térítési díjakról szóló rendeletét, melyben a Hungast Vital Kft. által végzett élelmezési szolgáltatás díjainak emelésére került sor a Társulás által fenntartott intézményben.

A Társulási Tanács elfogadta a Hungast Vital Kft. által kezdeményezett 12,32 %-os áremelés érvényesítését 2022. szeptember 1-jei hatállyal.

**Összességében megállapítható, hogy a Társulás racionálisan gazdálkodik, és a két legnagyobb feladatot (Szociális Szolgáltató és Információs Központ fenntartását, valamint az orvosi ügyelet működtetését) lehetőségeihez mérten jó színvonalon, egyes területeken kiemelkedően, az ellátottak elégedettségére törekedve igyekszik ellátni.**

Kérem a tisztelt Képviselő-testületet, hogy az előterjesztésben foglaltakat tárgyalja meg, és a határozati javaslatot támogassa.

**HATÁROZATI JAVASLAT**

Körmend Város Önkormányzatának Képviselő-testülete a Körmend és Kistérsége Önkormányzati Társulás 2022. évi tevékenységéről szóló beszámolót elfogadja.

Körmend, 2022. december 8.

**Bebes István**

**polgármester**